ΛεΜπρόν Τζέιμς

Ο ΛεΜπρόν Ρεϊμόν Τζέιμς (αγγλικά: LeBron Raymone James, γεννήθηκε 30 Δεκεμβρίου 1984) είναι Αμερικανός επαγγελματίας διεθνής καλαθοσφαιριστής που αγωνίζεται ως σμολ φόργουορντ στους Λος Άντζελες Λέικερς. Είναι τρεις φορές χρυσός Ολυμπιονίκης, τέσσερις φορές πρωταθλητής του NBA, τέσσερις φορές  πολυτιμότερος παίκτης του πρωταθλήματος και ισάριθμες των τελικών, 21 φορές μέλος των καλύτερων ομάδων του ΝΒΑ, 22 φορές NBA All-Star και πρώτος σκόρερ στην ιστορία του πρωταθλήματος. Από τον Απρίλιο του 2024 είναι ο πρώτος σκόρερ στην ιστορία της καλαθοσφαίρισης. Με βάση τα επιτεύγματά του και τη μεγάλη του διάρκεια στο ανώτατο επίπεδο της καλαθοσφαίρισης, θεωρείται ως ένας από τους κορυφαίους του αθλήματος όλων των εποχών. 

Στα 19 του μόλις, μετά την αποφοίτησή του από τη δευτεροβάθμια εκπαίδευση  στη γενέτειρά του Άκρον στο Οχάιο, επιλέχθηκε στο νούμερο ένα του ντραφτ του 2003 από τους Κλίβελαντ Καβαλίερς. Οδήγησε την ομάδα στην πρώτη της εμφάνιση σε τελικούς NBΑ το 2007, χάνοντας όμως από τους Σαν Αντόνιο Σπερς. Το 2010 μετεγγράφηκε στους Μαϊάμι Χιτ, αφού έμεινε ελεύθερος από τους Κλίβελαντ Καβαλίερς. Στην πρώτη του σεζόν στο Μαϊάμι, η ομάδα έφτασε στα τελικά, αλλά έχασε από τους Ντάλας Μάβερικς. Το 2012 κατέκτησε το πρώτο του πρωτάθλημα, όταν το Μαϊάμι νίκησε τους Οκλαχόμα Σίτι Θάντερ, κερδίζοντας το βραβείο πολυτιμότερου παίκτη (MVP) των τελικών για τις εμφανίσεις του. Το 2013 κατέκτησε το δεύτερο συνεχόμενο πρωτάθλημα NBA και κέρδισε το βραβείο MVP των τελικών, απέναντι στους Σαν Αντόνιο Σπερς. Το 2016, κατέκτησε το τρίτο του πρωτάθλημα και το πρώτο με τους Κλίβελαντ. Το 2020 κατέκτησε το τέταρτο πρωτάθλημα, αυτή τη φορά με τους Λος Άντζελες Λέικερς, κατακτώντας για τέταρτη φορά το βραβείο MVP των τελικών. Έχει λάβει μέρος σε 22 All Star Game με τρία βραβεία MVP. Το 2021 συμπεριλήφθηκε στην επετειακή επιλογή των 75 καλύτερων του NBA με τη συμπλήρωση 75 χρόνων ιστορίας του.

Πρώτα χρόνια

Γεννήθηκε στο Άκρον του Οχάιο, με τη μητέρα του να είναι 16 ετών κατά τη γέννησή του. Ο πατέρας του έχει βεβαρυμμένο ποινικό μητρώο και δεν συμμετείχε στη ζωή του. Όταν μεγάλωνε, η ζωή ήταν συχνά ένας αγώνας για την οικογένεια, καθώς μετακόμιζαν από διαμέρισμα σε διαμέρισμα στις πιο γεμάτες γειτονιές του Άκρον, ενώ η μητέρα του προσπαθούσε να βρει σταθερή δουλειά. Συνειδητοποιώντας ότι ο γιος της θα ήταν καλύτερα σε ένα πιο σταθερό οικογενειακό περιβάλλον, του επέτρεψε να μετακομίσει με την οικογένεια του Φρανκ Γουόκερ, ενός τοπικού προπονητή ποδοσφαίρου νέων που εισήγαγε τον Τζέιμς στο μπάσκετ όταν ήταν εννέα ετών.

Ο Τζέιμς άρχισε να παίζει οργανωμένο μπάσκετ στην πέμπτη δημοτικού. 
Αγωνίστηκε με το λύκειο του, St. Vincent- St. Mary High School, στο Άκρον. Ως πρωτοετής με ύψος 1,88 μ., είχε μέσο όρο 18 πόντους και 6 ριμπάουντ ανά αγώνα. Ως δευτεροετής φοιτητής, ο Τζέιμς είχε μέσο όρο 25,2 πόντους και 7,2 ριμπάουντ, μαζί με 5,8 ασίστ και 3,8 κλεψίματα ανά αγώνα. Με μέσο όρο 21 πόντους και 6,2 ριμπάουντ οδήγησε το λύκειό του στην κατάκτηση της τρίτης κατηγορίας με ρεκόρ νικών 23–1. Ως 14χρονος το 1999 το παιχνίδι του σύντομα κέρδισε την προσοχή της χώρας. Αρκετοί από τους αγώνες του Τζέιμς μεταδόθηκαν σε εθνικό επίπεδο κατά τη διάρκεια της τελευταίας του χρονιάς, και πολλά από τα παιχνίδια μεταφέρθηκαν στο Πανεπιστήμιο του Άκρον για να φιλοξενήσουν τα πλήθη που ήθελαν να τον δουν να παίζει. Θεωρήθηκε ως ένας από τους καλύτερους παίκτες στην ηλικιακή του κατηγορία και ήδη απόψεις που τον σύγκριναν με τους κορυφαίους παίκτες  του NBA των τελευταίων δεκαετιών άρχισαν να διατυπώνονται. Ήρωας και έμπνευση της εφηβικής του ηλικίας ήταν ο Μάικλ Τζόρνταν προς τιμή του οποίου συχνά επέλεξε το νούμερο 23 στη φανέλα του.

 NBA 
Κλίβελαντ Καβαλίερς
Η πρώτη χρονιά 2003–04 
Ο Τζέιμς διαφημιζόταν έντονα ως μελλοντικός αστέρας του ΝΒΑ ενώ ήταν ακόμα στο γυμνάσιο, και η απόφασή του να εγκαταλείψει το κολέγιο δικαιώθηκε, όταν επιλέχθηκε στο νούμερο ένα του ντραφτ του 2003 από τους Κλίβελαντ Καβαλίερς. Στον πρώτο του αγώνα με τους Σακραμέντο Κινγκς ο Τζέιμς πετυχαίνει 25 πόντους, 9 ασίστ, 7 ριμπάουντ και 4 κλεψίματα. Την ίδια χρονιά ο Τζέιμς έγινε ο νεαρότερος παίκτης που πετυχαίνει πάνω από 40 πόντους σε ένα παιχνίδι, σημειώνοντας 41 στον αγώνα των Καβαλίερς με αντίπαλο τους Νιου Τζέρσεϊ Νετς. Ξεκίνησε αγωνιζόμενος περισσότερο ως σούτινγκ γκαρντ. Στο τέλος της χρονιάς με τελικούς μέσους όρους 20,9 πόντους, 5,5 ριμπάουντ και 5,9 ασίστ ανά παιχνίδι, ο Τζέιμς αναδεικνύεται ρούκι της σεζόν, γίνεται ο πρώτος παίκτης των Κλίβελαντ Καβαλίερς και ο νεότερος παίκτης στην ιστορία που παίρνει τον τίτλο. Ήδη από την πρώτη του χρονιά ήταν στους δέκα πρώτους στην ψηφοφορία για την ανάδειξη του πολυτιμότερου παίκτη της χρονιάς.

2004–10
Τη σεζόν 2004–05 έπαιξε στο πρώτο του All-Star Game πετυχαίνοντας 13 πόντους, δίνοντας 6 ασίστ και μαζεύοντας 8 ριμπάουντ στη νίκη της Ανατολής με 115–125. Εκείνη τη σεζόν γίνεται ο νεότερος παίκτης, που πετυχαίνει σε μία χρονιά τριπλ-νταμπλ, τουλάχιστον 50 πόντους (20 Μαρτίου, σημείωσε 56 πόντους με αντίπαλο τους Τορόντο Ράπτορς σημειώνοντας ρεκόρ για τους Καβαλίερς) και καταφέρνει να συμπεριληφθεί στη καλύτερη ομάδα του NBA. Οι Καβαλίερς όμως απέτυχαν και πάλι να μπουν στα πλέι οφ.

Την αγωνιστική περίοδο 2005–06 αγωνίστηκε για δεύτερη συνεχόμενη χρονιά σε All-Star Game οδηγώντας την Ανατολή σε νίκη 122–120 απέναντι στη Δύση. Στο συγκεκριμένο παιχνίδι ο Τζέιμς είχε 29 πόντους, 2 ασίστ και 6 ριμπάουντ και επίσης γίνεται ο νεότερος παίκτης στα 21 του, που στέφεται πολυτιμότερος παίκτης (MVP) του All-Star Game. Στις 21 Ιανουαρίου 2006 σε αγώνα με αντίπαλο τους Χιούστον Ρόκετς έγινε ο νεότερος παίκτης που συμπλήρωσε 5.000 πόντους στο NBA. Επίσης, έγινε ο νεότερος παίκτης που πετυχαίνει πάνω από 30 πόντους κατά μέσο όρο σε μία σεζόν. Ο μέσος όρος της κανονικής περιόδου των 31,3 πόντων είναι ο κορυφαίος της σταδιοδρομίας του αλλά όχι αρκετός για τον τίτλο του πρώτου σκόρερ που πήγε στον Κόμπι Μπράιαντ. Ψηφίστηκε δεύτερος στην ανάδειξη του πολυτιμότερου παίκτη της χρονιάς πίσω από το Στιβ Νας. Τη συγκεκριμένη χρονιά κάνει το ντεμπούτο του στα πλέι οφ, αφού οι Κλίβελαντ Καβαλίερς καταφέρνουν να περάσουν για πρώτη φορά μετά το 1998. Εντυπωσιακό είναι πως στο ντεμπούτο του με αντίπαλο τους Ουάσινγκτον Ουίζαρντς γίνεται ο τρίτος παίκτης που πετυχαίνει τριπλ-νταμπλ σε αντίστοιχο αγώνα στα πλέι οφ, με 32 πόντους, 11 ασίστ και 11 ριμπάουντ. Τελικά, οι Κλίβελαντ Καβαλίερς πέρασαν από το εμπόδιο των Ουάσινγκτον Ουίζαρντς, αλλά θα σταματήσουν στους Ντιτρόιτ Πίστονς. Στο τέλος της χρονιάς, ο Τζέιμς θα υπογράψει συμβόλαιο για τρία ακόμα χρόνια με δικαίωμα ανανέωσης για έναν ακόμα χρόνο.


Το 2006–07, ο μέσος όρος του Τζέιμς μειώθηκε στους 27,3 πόντους. Μερικοί αναλυτές το απέδωσαν στην πτώση στις δεξιότητές του στις πάσες και στην επιλογή σουτ, η οποία προήλθε από έλλειψη προσπάθειας και εστίασης. Οι Καβαλίερς ολοκλήρωσαν τη σεζόν με 50 νίκες για δεύτερη συνεχόμενη χρονιά και μπήκαν στα πλέι οφ ως δεύτεροι της Ανατολικής Περιφέρειας. Στο πρώτο γύρο των πλέι οφ, οι Καβαλίερς αποκλείουν σε τέσσερις αγώνες τους Ουάσινγκτον Ουίζαρντς. Στο δεύτερο γύρο, οι Καβς επικράτησαν των Νιου Τζέρσεϊ Νετς, με νίκες 4–2. Έτσι, η ομάδα του Κλίβελαντ πέρασε στους τελικούς της Ανατολής μετά από 15 χρόνια, όπου επικράτησαν των Ντιτρόιτ Πίστονς, με τον Τζέιμς να έχει ένα από τα καλύτερα παιχνίδια της καριέρας του στο πέμπτο της σειράς: σημείωσε 48 πόντους (και 9 ριμπάουντ, 7 ασίστ) και 25 από τους 29 τελευταίους της ομάδας στη νίκη στη δεύτερη παράταση με 109–107. Έχασαν όμως στους τελικούς του ΝΒΑ από τους Σαν Αντόνιο Σπερς με 4–0.

Κατά την αγωνιστική περίοδο 2007–08, ο Τζέιμς συνέχισε το εξαιρετικό παιχνίδι του κερδίζοντας τον πρώτο και μοναδικό τίτλο πρώτου σκόρερ της καριέρας του με μέσο όρο 30,0 πόντους και συμμετέχοντας για τέταρτη συνεχόμενη φορά σε All-Star Game. Στέφεται πολυτιμότερος παίκτης στο παιχνίδι του 2008, με 27 πόντους, 9 ασίστ και 8 ριμπάουντ στη νίκη της Ανατολής με 134–128. Στις 26 Φεβρουαρίου 2008, με αντίπαλο τους Μπόστον Σέλτικς, έγινε ο νεότερος παίκτης που ξεπέρασε τους 10.000 πόντους, σε ηλικία 23 χρόνια και 59 ημέρες. Με 45–37 νίκες, οι Καβαλίερς τερματίζουν στην τέταρτη θέση του Ανατολικής Περιφέρειας και συμμετέχει στα πλέι οφ. Αποκλείστηκαν στο δεύτερο γύρο με 4–3 από τους μετέπειτα πρωταθλητές Μπόστον Σέλτικς. Το έβδομο παιχνίδι ήταν από τα καλύτερα της καριέρας του αλλά οι 45 πόντοι που σημείωσε δεν ήταν αρκετοί (ήττα με 97–95).

Τη σεζόν 2008–09 ανέδειξε περισσότερο και την αμυντική του ικανότητα πετυχαίνοντας ρεκόρ καριέρας με συνολικά 93  κοψίματα και μέσο όρο 1,2 ανά παιχνίδι. Επίσης βελτίωσε σημαντικά τις ελεύθερες βολές και σημείωσε ρεκόρ καριέρας με ποσοστό 78 %. Οι Καβαλίερς προκρίθηκαν στα πλέι οφ με ρεκόρ νικών 66–16 και ο Τζέιμς έγινε ο πρώτος παίκτης τους που κερδίζει το βραβείο του MVP της χρονιάς με 28,4 πόντους, 7,2 ασίστ, 7,6 ριμπάουντ, 1,2 κοψίματα και 1,7 κλεψίματα μέσο όρο. Επιπλέον, ψηφίστηκε δεύτερος καλύτερος αμυντικός παίκτης και στην καλύτερη αμυντική πεντάδα. Στα πλέι οφ οι Καβαλίερς απέκλεισαν με 4–0 νίκες τους Ντιτρόιτ Πίστονς και Ατλάντα Χοκς αλλά έχασαν στους τελικούς περιφέρειας από τους Ορλάντο Μάτζικ.

Στις 13 Μαρτίου του 2010 έγινε ο νεότερος παίκτης στην ιστορία του ΝΒΑ που ξεπερνά τους 15.000 πόντους. Έχοντας μέσο όρο 29,7 πόντους 8,6 ασίστ και 7,3 ριμπάουντ βραβεύτηκε για δεύτερη συνεχή χρονιά ως πολυτιμότερος παίκτης (MVP) της κανονικής περιόδου, με την ομάδα να πετυχαίνει 61 νίκες και να κατατάσσεται πρώτη στην Ανατολική Περιφέρεια. Στα πλέι οφ οι Καβαλίερς αποκλείστηκαν στον δεύτερο γύρο από τους Μπόστον Σέλτικς. Ο Τζέιμς είχε υψηλό μέσο όρο πόντων αλλά χαμηλά ποσοστά στις εύστοχες προσπάθειες και αποδοκιμάστηκε από τους οπαδούς της ομάδας. Τα στοιχεία αυτά έπαιξαν σημαντικό ρόλο στην απόφασή του να φύγει από την ομάδα.

250px|μικρογραφία|Ο Τζέιμς με τους Καβαλίερς απέναντι στους Ουάσινγκτον Ουίζαρντς το 2009.

Μαϊάμι Χιτ
Την 1η Ιουλίου του 2010  έμεινε ελεύθερος από την ομάδα του Κλίβελαντ. Ενώ είχε πολλές προτάσεις από ομάδες του ΝΒΑ αποφάσισε να συνεχίσει την καριέρα του στους Μαϊάμι Χιτ, όπου θα είχε περισσότερες πιθανότητες για την κατάκτηση ενός τίτλου με συμπαίκτες τους Ντουέιν Γουέιντ και Κρις Μπος. Η μετακίνηση αυτή δέχθηκε κριτική από στελέχη, οπαδούς, νυν και πρώην παίκτες. Πολλοί θεώρησαν ότι η παρατεταμένη αναμονή για την επιλογή του  ήταν αντιεπαγγελματική, καθώς ούτε καν οι ομάδες που τον φλερτάρουν δεν γνώριζαν την απόφασή του. Ο ιδιοκτήτης των Καβαλίερς ήταν και αυτός χωρίς καμία ενημέρωση και μόλις έμαθε την αποχώρησή του, δημοσίευσε μια επιστολή προς τους οπαδούς στην οποία κατήγγειλε τις ενέργειές του. Ο Τζέιμς υπέγραψε 6ετές συμβόλαιο αξίας 110 εκατομμυρίων δολαρίων με τους Χιτ στις 10 Ιουλίου 2010. Άλλαξε τον αριθμό της φανέλας του σε 6, καθώς ο αριθμός 23 αποσύρθηκε από τους Χιτ Μαϊάμι για τον Μάικλ Τζόρνταν. Η αρχή στους Χιτ δεν ήταν εύκολη καθώς αντιμετωπίστηκε με δυσπιστία από τους φιλάθλους. Η ομάδα είχε ανάλογες δυσκολίες αλλά τα αναμφισβήτητα αθλητικά του προσόντα, ένας από τους καλύτερους συνδυασμούς ταχύτητας, δύναμης και αλτικότητας, τον καθιέρωσαν σε θέση πιο κοντά στο καλάθι σμολ φόργουορντ, ενίοτε και πάουερ φόργουορντ και οδήγησαν στη σταδιακή άνοδο του ίδιου και της ομάδας. Τη σεζόν 2010–11 αναδέχθηκε δεύτερος σκόρερ του πρωταθλήματος με μέσο όρο πόντων 26,7 και βοήθησε το Μαϊάμι να προκριθεί στα πλέι οφ καταλαμβάνοντας τη δεύτερη θέση στο πρωτάθλημα με 58 νίκες. Ήταν όμως τρίτος στην ψηφοφορία του πολυτιμότερου παίκτη της κανονικής περιόδου πίσω από τους Ντέρικ Ρόουζ, Ντουάιτ Χάουαρντ. Αφού απέκλεισαν τους Φιλαδέλφεια 76ερς, Μπόστον Σέλτικς και Σικάγο Μπουλς στην σειρά των πλέι οφ, οι Χιτ έφτασαν για δεύτερη φορά στην ιστορία τους στους  τελικούς του ΝΒΑ. Εκεί έχασαν με 4–2 από τους Ντάλας Μάβερικς και ο Τζέιμς δέχθηκε κριτική για την κακή του απόδοση στα παιχνίδια των τελικών όπου είχε μέσο όρο μόλις 17,8 πόντων (και μόνο τρεις πόντους κατά μέσο όρο στα τέταρτα δωδεκάλεπτα κατά τη διάρκεια της σειράς), ποσοστό πολύ χαμηλότερο σε σχέση με την κανονική περίοδο του πρωταθλήματος.

Τη σεζόν 2011–12 αναδέχθηκε πολυτιμότερος παίκτης (MVP) του πρωταθλήματος για τρίτη φορά στη καριέρα του έχοντας μέσο όρο 27,1 πόντους, 7,9 ριμπάουντ και 6,2 ασίστ. Στον πρώτο γύρο των πλέι οφ του 2012 οι Χιτ απέκλεισαν εύκολα τους Νιου Γιορκ Νικς με 4–1 νίκες. Στον δεύτερο γύρο αν και βρέθηκαν πίσω με 2–1 από τους Ιντιάνα Πέισερς αλλά κατάφεραν να το γυρίσουν σε 4–2 με τον Τζέιμς να σκοράρει 40 πόντους στο έκτο παιχνίδι. Στα τελικά της περιφέρειας απέναντι στους Μπόστον Σέλτικς ο Τζέιμς σκόραρε 45 πόντους στο έκτο παιχνίδι ισοφαρίζοντας σε 3–3 τις νίκες. Οι Χιτ προκρίθηκαν στα τελικά του ΝΒΑ με 4–3 για δεύτερη συνεχή χρονιά. Εκεί αντιμετώπισαν τους Οκλαχόμα Σίτι Θάντερ και μετά από νίκη εκτός έδρας στα δυο πρώτα παιχνίδια έκαναν το 4–1 με τρεις νίκες εντός έδρας και κατέκτησαν το δεύτερο πρωτάθλημα. Αυτό ήταν το πρώτο πρωτάθλημα για τον Τζέιμς που αναδείχθηκε MVP και των τελικών έχοντας μέσο όρο 28,6 πόντους, 10,2 ριμπάουντ και 7,4 ασίστ ανά παιχνίδι.

Τη σεζόν 2012–13 αναδείχθηκε πολυτιμότερος παίκτης (MVP) του πρωταθλήματος για δεύτερη συνεχόμενη χρονιά και τέταρτη φορά στη καριέρα του έχοντας μέσο όρο 26,8 πόντους, 8,0 ριμπάουντ και 7,3 ασίστ. Στα πλέι οφ του 2013 οι Μαϊάμι Χιτ απέκλεισαν τους Μιλγουόκι Μπακς και τους Σικάγο Μπουλς καθ' οδόν προς τους τελικούς περιφέρειας εναντίον των Ιντιάνα Πέισερς. Στο πρώτο παιχνίδι εναντίον των Ιντιάνα, ο Τζέιμς σκόραρε ένα λέι απ στη λήξη της παράτασης για να δώσει τη νίκη στο Μαϊάμι με ένα πόντο. Οι Μαϊάμι Χιτ κέρδισαν τη σειρά σε επτά παιχνίδια, προχωρώντας προς τους τελικούς του ΝΒΑ όπου αντιμετώπισαν τους Σαν Αντόνιο Σπερς. Στην αρχή των τελικών, ο Τζέιμς έπαιξε μέτρια και επικρίθηκε για την έλλειψη επιθετικότητας και κακή επιλογή στα σουτ, ενώ το Μαϊάμι έμεινε πίσω με 2–3. Στο έκτο παιχνίδι, κατέγραψε το δεύτερο του τριπλ-νταμπλ της σειράς σημειώνοντας 16 πόντους στο τέταρτο δωδεκάλεπτο για να οδηγήσει τους Χιτ σε νίκη με ανατροπή Στο έβδομο παιχνίδι, οι Χιτ νίκησαν το Σαν Αντόνιο για το δεύτερο συνεχόμενο πρωτάθλημά τους. Ο Τζέιμς πέτυχε 37 πόντους και 12 ριμπάουντ στο αποφασιστικό παιχνίδι, ισοφαρίζοντας το ρεκόρ για τους περισσότερους πόντους που σημειώθηκαν σε νίκη στο έβδομο παιχνίδι των τελικών του NBA. Ονομάστηκε MVP των τελικών για δεύτερη συνεχόμενη χρονιά, με μέσο όρο 25,3 πόντους, 10,9 ριμπάουντ και 7 ασίστ ανά παιχνίδι για τη σειρά των τελικών και 25,9 πόντους, 8,4 ριμπάουντ και 6,6 ασίστ ανά παιχνίδι για τα πλέι οφ.

Τη σεζόν 2013–14 στις 3 Μαρτίου σημείωσε 61 πόντους (επίδοση που είναι το ατομικό του ρεκόρ σε αγώνα) στη νίκη με 124–107 επί των Σάρλοτ Μπόμπκατς. Είχε 22 από τα 33 σουτ από το γήπεδο, συμπεριλαμβανομένων των πρώτων οκτώ προσπαθειών του για τρίποντα. Είχε 24 πόντους στο ημίχρονο και στη συνέχεια πρόσθεσε 25 στο τρίτο δωδεκάλεπτο. Το ρεκόρ ήρθε με 5:46 να απομένουν, όταν πέρασε από τρεις αμυντικούς για ένα λέι απ. Την τελευταία του χρονιά στο Μαϊάμι έφτασε ξανά στους τελικούς του NBA, όπου οι Σπερς νίκησαν τους Χιτ με 4–1 και στέφθηκαν εκείνοι πρωταθλητές. Η επικράτηση σε πέντε αγώνες ήταν συντριπτική με σύνολο διαφοράς άνω των 70 πόντων για πρώτη φορά στην ιστορία. Ο Τζέιμς μπόρεσε να πρωταγωνιστήσει στη μόνη νίκη των Χιτ στο δεύτερο παιχνίδι σημειώνοντας 35 πόντους. 

Η δεύτερη περίοδος στους Κλίβελαντ Καβαλίερς
Τον Ιούνιο του 2014 έμεινε ελεύθερος από τους Χιτ και επέστρεψε στο Κλίβελαντ. Σε αντίθεση με την αποχώρησή του τέσσερα χρόνια νωρίτερα, η ανακοίνωσή του για επιστροφή στο Κλίβελαντ έγινε ευπρόσδεκτη. Έφτασε για πέμπτη συνεχόμενη φορά στην καριέρα του και έκτη συνολικά μέχρι τους τελικούς του NBA, όπου ηττήθηκαν από τους Γκόλντεν Στέιτ Ουόριορς με 4–2. Παρά τον μέσο όρο των 35,8 πόντων, 13,3 ριμπάουντ και 8,8 ασίστ στους τελικούς, ο Τζέιμς δεν κατάφερε να σταματήσει τους Γκόλντεν Στέιτ Ουόριορς από την κατάκτηση του πρωταθλήματος σε έξι αγώνες. Στις 10 Μαΐου 2015 σημείωσε ένα από τα σημαντικότερα καλάθια της καριέρας του. Το σκορ στο 84–84 στη συνάντηση με τους Μπουλς, με την επαναφορά να είναι των Καβαλίερς και το ρολόι να δείχνει περίπου ενάμιση δευτερόλεπτο μέχρι τη λήξη. Με προσπάθεια από τη γωνία έδωσε τη νίκη στην ομάδα του η οποία προκρίθηκε τελικά με 4–2 νίκες.

Η σεζόν 2015–16 ήταν ατομικά στα επίπεδα των μέσων όρων καριέρας και ήταν τρίτος στην ψηφοφορία για την ανάδειξη του πολυτιμότερου παίκτη της κανονικής περιόδου. Όμως στις 20 Ιουνίου 2016 κατέκτησε τον τρίτο του τίτλο στους τελικούς του NBA και πρώτο με τους Κλίβελαντ Καβαλίερς κερδίζοντας στο έβδομο παιχνίδι τους Ουόριορς με σκορ 89–93. Οι Καβαλίερς μάλιστα κατέκτησαν τον τίτλο του πρωταθλητή μετά από μεγάλη ανατροπή καθώς βρίσκονταν πίσω με σκορ 3–1 στη σειρά των τελικών. Ήταν η πρώτη φορά που έγινε ανατροπή από αυτό το σκορ στην ιστορία του NBA. Οι εμφανίσεις του Τζέιμς στους ίσως καλύτερους τελικούς της δεκαετίας ήταν εντυπωσιακές απέναντι στην ομάδα που έχοντας πετύχει ρεκόρ στην ιστορία 73 νίκες στην κανονική περίοδο φάνταζε ως φαβορί για τον τίτλο και είχε όλους τους αγώνες των πλέι οφ με πλεονέκτημα έδρας. Στο πέμπτο και το έκτο παιχνίδι ο Τζέιμς σημείωσε συνολικά 82 πόντους (από 41 σε κάθε παιχνίδι) και κέρδισε τον τρίτο τίτλο MVP των τελικών. Η νίκη ήταν ιστορική και για την πόλη που κατέκτησε τον πρώτο τίτλο σε επαγγελματικό πρωτάθλημα οποιουδήποτε από τα μεγάλα ομαδικά αθλήματα των Ηνωμένων Πολιτειών από το 1964. Ακολούθησαν οι χαμένοι τελικοί του 2017 απέναντι και πάλι στους Γκόλντεν Στέιτ Ουόριορς (οι οποίοι είχαν ενισχυθεί ωστόσο με την απόκτηση του Κέβιν Ντουράντ το καλοκαίρι του 2016 ο οποίος αναδείχθηκε και MVP των τελικών) με συνολικό σκορ 4–1. Ο Τζέιμς είχε τριπλ νταμπλ στη σειρά των τελικών (33,6 πόντοι, 12,0 ριμπάουντ, 10,0 ασίστ). Πρωτύτερα, στο πέμπτο παιχνίδι των τελικών της Ανατολικής Περιφέρειας με αντίπαλο τους Μπόστον Σέλτικς σημείωσε 29 πόντους φτάνοντας τους 5.989 στα πλέι οφ, ξεπερνώντας το Τζόρνταν ως πρώτου σκόρερ όλων των εποχών στα πλέι οφ. Χρειάστηκαν 212 παιχνίδια μέχρι αυτό το σημείο έναντι 179 του Τζόρνταν. Την επόμενη χρονιά (2018) ο Τζέιμς επιλέχθηκε για 12η φορά στην καλύτερη πεντάδα της κανονικής περιόδου, επίδοση ρεκόρ με το σκηνικό των τελικών να μην αλλάζει: οι Ουόριορς επιβλήθηκαν αήττητοι αυτή τη φορά, αν και ο Τζέιμς είχε τις συνολικά καλύτερες εμφανίσεις τις καριέρας του σε σειρά πλέι οφ (34,0 πόντοι, 9,1 ριμπάουντ, 9,0 ασίστ) έχοντας 51 πόντους στον πρώτο από αυτούς.

Λος Άντζελες Λέικερς

Στα τέλη Ιουνίου 2018 ο Τζέιμς έμεινε ελεύθερος από τους Καβαλίερς. Στις 9 Ιουλίου ανακοινώθηκε η μεταγραφή του στους Λος Άντζελες Λέικερς για τέσσερα χρόνια έναντι 154 εκατομμυρίων δολαρίων. Μετά την υπογραφή του, η ομάδα ολοκλήρωσε τη σύνθεσή της με μια αμφιλεγόμενη συλλογή πλέι μέικερ και βετεράνων. Την ημέρα των Χριστουγέννων, ο Τζέιμς υπέστη τραυματισμό στη βουβωνική χώρα, ο πρώτος σοβαρός τραυματισμός της καριέρας του, που του στοίχησε την απουσία από 17 αγώνες. Η ομάδα είχε αποτυχημένη σεζόν χωρίς να καταφέρει να περάσει στα πλέι οφ για έκτη συνεχή χρονιά, ο ίδιος όμως είχε μέσο όρο 27,4 πόντους, 8,5 ριμπάουντ και 8,3 ασίστ. Τον Δεκέμβριο του 2019 το δημοσιογραφικό δίκτυο Associated Press, τον ανέδειξε σε αθλητή της δεκαετίας (2010–19) σε όλα τα αθλήματα. Στις 25 Ιανουαρίου 2020, ξεπέρασε τον Κόμπι Μπράιαντ, και έγινε ο τρίτος σκόρερ στην ιστορία του ΝΒΑ με 33.655 πόντους. Τελείωσε την κανονική περίοδο του 2019–20 όντας πρώτος στις ασίστ για πρώτη φορά στην καριέρα στο ΝΒΑ με μέσο όρο 10,2 ανά αγώνα. Ακόμα είχε 25,3 πόντους και 7,8 ριμπάουντ, σε ηλικία μια σεζόν που ανέτρεψε την προηγούμενη πορεία: με 52 νίκες στην κανονική περίοδο. Εκείνη τη χρονιά ο Τζέιμς έδωσε και μια διαφορετική χροιά στην αθλητική παρουσία του ηγήθηκε του μποϊκοτάζ των πλέι οφ του μετά τον πυροβολισμό του Τζέικομπ Μπλέικ από την αστυνομία στο Ουισκόνσιν. 

Στις 8 Σεπτεμβρίου 2020 με την νίκη των Λέικερς επί των Ρόκετς έφτασε τις 162 νίκες στα πλέι οφ του ΝΒΑ και έγινε ο αθλητής με τις περισσότερες νίκες σε πλέι οφ, αφήνοντας πίσω του τον Ντέρεκ Φίσερ.  Στις 16 Σεπτεμβρίου 2020, έγραψε ιστορία στο ΝΒΑ έχοντας να επιδείξει τις περισσότερες επιλογές στις καλύτερες πεντάδες του πρωταθλήματος, αφού επιλέχθηκε για 16η φορά, σε σύνολο 17 σεζόν παρουσίας στο ΝΒΑ. Συγκεκριμένα, έγινε ο πρώτος παίκτης που έφτασε σε αυτόν τον αριθμό (με 13 παρουσίες στην πρώτη πεντάδα, δύο στη δεύτερη και μία στην τρίτη). Στις 11 Οκτωβρίου 2020, κατέκτησε το τέταρτο πρωτάθλημα της καριέρας του, αφού οι Λέικερς νίκησαν τους Μαϊάμι Χιτ με 4–2 στη σειρά των τελικών. Κατέκτησε επίσης το βραβείο του MVP των τελικών για τέταρτη φορά στην καριέρα του, έχοντας 29,8 πόντους, 11,8 ριμπάουντ, 8,5 ασίστ στη σειρά με τους Χιτ, πέραν της ηγετικής του παρουσίας, ενώ στο τελευταίο παιχνίδι έκανε τριπλ-νταμπλ (28 πόντοι, 14 ριμπάουντ, 10 ασίστ). Επίσης έγινε ο μοναδικός παίκτης στην ιστορία του ΝΒΑ, που αναδείχθηκε MVP τελικών με τρεις διαφορετικές ομάδες.

Τη σεζόν 2020–21, και συγκεκριμένα στις 31 Δεκεμβρίου 2020, έγινε ο πρώτος παίκτης στην ιστορία του ΝΒΑ που σκόραρε 10 ή περισσότερους πόντους σε 1.000 συνεχόμενους αγώνες στη  νίκη 121–107 εναντίον των Σαν Αντόνιο Σπερς. Η ομάδα όμως δεν είχε επιτυχημένη πορεία καθώς αποκλείστηκε από τον πρώτο γύρο των πλέι οφ, από τους Φοίνιξ Σανς (4–2), με τον ίδιο να μένει πρώτη φορά στην καριέρα του εκτός από τον πρώτο γύρο της ποστ σίζον. Ο τραυματισμός του τον άφησε 20 παιχνίδια εκτός δράσης, στα οποία οι Λέικερς είχαν επίδοση 8–12. Ήταν η μεγαλύτερης διάρκεια απουσίας του στην καριέρα του στο ΝΒΑ.  Συμπεριλήφθηκε για 17η συνεχόμενη φορά στην καλύτερη ομάδα του ΝΒΑ, συνεχίζοντας το ρεκόρ του. Συγκεκριμένα, ψηφίστηκε στην δεύτερη καλύτερη πεντάδα της χρονιάς για τρίτη φορά στην καριέρα του. Στις 9 Ιουνίου 2021, αποφάσισε να προβεί σε αλλαγή στη φανέλα του, προτιμώντας πλέον το Νο.6 αντί του Νο.23. Το τέλος της χρονιάς είδε τους Λέικερς να αποκλείονται στον πρώτο γύρο των πλέι οφ και ο ίδιος με 196 λάθη κατά τη διάρκεια της κανονικής περιόδου να φτάνει στην κορυφή των παικτών με τα περισσότερα λάθη όλων των εποχών.

Η σεζόν 2021–22 ήταν στατιστικά επιτυχημένη για τον Τζέιμς αλλά όχι συλλογικά με τους Λέικερς να αποκλείονται και πάλι από τα πλέι οφ. Στις 17 Ιανουαρίου 2022 οι Λέικερς ηττήθηκαν από τους Ιντιάνα Πέισερς όμως ο ίδιος μάζεψε 12 ριμπάουντ ξεπερνώντας τα 10.000 στην καριέρα του. Στις 12 Φεβρουαρίου 2022 σε αγώνα των Λέικερς με τους Γκόλντεν Στέιτ Ουόριορς σημείωσε 26 πόντους ξεπερνώντας το ρεκόρ του Καρίμ Αμπντούλ Τζαμπάρ στο σύνολο πόντων κανονικής περιόδου και πλέι οφ που ήταν 44.149 πόντοι. Οι Λέικερς έχασαν το παιχνίδι με 117-115, που ήταν η 11η συνεχόμενη ήττα τους. Ένα μεγαλύτερο ορόσημο ήρθε λίγο αργότερα: Στις 14 Μαρτίου 2022 η βραδιά για τους Λέικερς απέναντι στους Φοίνιξ Σανς ήταν απογοητευτική γνωρίζοντας την ήττα με 140-111. Ο Τζέιμς όμως σημείωσε ένα μοναδικό επίτευγμα στα χρονικά του ΝΒΑ: έγινε ο πρώτος παίκτης στην ιστορία της κανονικής περιόδου με πενταψήφιο αριθμό σε πόντους (+30.000), ριμπάουντ (+10.000) και ασίστ (+10.000). Σε ένα άθλημα που η στατιστική συχνά κυριαρχεί της αντικειμενικής παρουσίας ενός παίκτη και της αθλητικής απόλαυσης, ο Τζέιμς έδειξε τουλάχιστον τον μοναδικά πολυσύνθετο ρόλο του στο παρκέ. "Δεν είμαι σκόρερ" δήλωσε μετά τον αγώνα, έχοντας αναδειχθεί μόνο μία φορά στη σταδιοδρομία του πρώτος σκόρερ της κανονικής περιόδου και όντας πέμπτος σε μέσο όρο πόντων καριέρας εκείνη τη στιγμή. "Είμαι παίκτης. Βάλτε με στον αγώνα και θα βρω τρόπους να είμαι επιτυχημένος". Στην ψηφοφορία των φιλάθλων για το All Star Game της χρονιάς πρώτευσε, σε μία επετειακή εκδήλωση για τα 75 χρόνια του NBA. Στις 19 Μαρτίου 2022 σε αγώνα της κανονικής περιόδου με αντίπαλο τους Ουίζαρντς (νίκη των τελευταίων με 127–119) σημείωσε 38 πόντους  ανεβαίνοντας στη δεύτερη θέση των σκόρερ όλων των εποχών στο NBA ξεπερνώντας τον Καρλ Μαλόουν (36.928 πόντοι). Για μια ακόμη φορά τα ατομικά του επιτεύγματα συνόδευσαν τη συλλογική αποτυχία.

Στις 18 Αυγούστου 2022  υπέγραψε νέο συμβόλαιο με τους Λος Άντζελες Λέικερς για δύο χρόνια με αμοιβές 97,1 εκατομμυρίων δολαρίων. Η επέκταση του συμβολαίου έκανε τον Τζέιμς τον πιο ακριβοπληρωμένο αθλητή στην ιστορία του ΝΒΑ. Η νέα σεζόν τον βρήκε σε εξαιρετική κατάσταση: στα 38α γενέθλιά του σημείωσε 47 πόντους, μαζί με 10 ριμπάουντ και 9 ασίστ στη νίκη με 130–121 επί των Ατλάντα Χοκς. Στις 2 Ιανουαρίου 2023 κατέγραψε 43 πόντους και 11 ριμπάουντ στη νίκη 121–115 επί των Σάρλοτ Χόρνετς. 

Στις 7 Φεβρουαρίου 2023 στο Λος Άντζελες με αντίπαλο τους Οκλαχόμα Σίτι Θάντερ σημείωσε 38 πόντους ξεπερνώντας τον Καρίμ Αμπντούλ Τζαμπάρ στην πρώτη θέση των σκόρερ όλων των εποχών της κανονικής περιόδου. Το ιστορικό καλάθι σημειώθηκε 10,9 δευτερόλεπτα πριν την λήξη της τρίτης περιόδου και μείωσε το σκορ σε 104–99. Μέχρι το τέλος της συνάντησης σημείωσε τέσσερα τρίποντα και μάζεψε επτά ριμπάουντ. Ο Τζαμπάρ, κάτοχος του ρεκόρ για σχεδόν τέσσερις δεκαετίες, ήταν παρών στον αγώνα και συνεχάρη τον Τζέιμς για το επίτευγμά του. Την ημέρα της κατάρριψης του ρεκόρ ο Τζέιμς ήταν τότε ο πέμπτος παίκτης στην ιστορία του ΝΒΑ με βάση το μέσο όρο πόντων ανά αγώνα με 27,2 με τη μεγάλη διάρκεια καριέρας και την απουσία μείζονων τραυματισμών να αποτελεί το κλειδί της επιτυχίας του. Για μια ακόμη φορά, η ατομική επιτυχία του Τζέιμς δεν συνδυάστηκε και με ομαδική καθώς οι Λέικερς ηττήθηκαν με 133–130. Ο προπονητής της ομάδας Ντάρβιν Χαμ διευκρίνησε ότι αντί οι παίκτες του να παίξουν φυσιολογικό μπάσκετ, συχνά στον αγώνα είχαν στο μυαλό τους πώς θα καταρρίψει το ρεκόρ ο Τζέιμς.

Η σεζόν αντίθετα έκλεισε χωρίς συλλογική επιτυχία, όπως και η επόμενη με τον αποκλεισμό των Λέικερς νωρίς στα πλέι οφ με τον Τζέιμς να γίνεται ο πρώτος παίκτης που συμπλήρωσε 100 ήττες στα πλέι οφ (είναι πρώτος και σε ήττες σε τελικούς), όμως και η περίοδος 2023–24 ήταν ατομικά καλή: ψηφίστηκε και αγωνίστηκε στο 20ό All Star Game της καριέρας του ξεπερνώντας το ρεκόρ που κατείχε ο Τζαμπάρ, Στις 2 Μαρτίου 2024 έγινε ο πρώτος που ξεπέρασε τους 40.000 πόντους στην κανονική περίοδο σε αγώνα με αντίπαλο τους Νάγκετς, σε μία ακόμα ήττα των Λέικερς. Στις 3 Απριλίου στη νίκη επί των Τορόντο Ράπτορς με 111–128 σημείωσε 23 πόντους και ξεπέρασε τον Οσκάρ Σμιτ στο σύνολο πόντων καριέρας και έγινε ο πρώτος σκόρερ στην ιστορία του αθλήματος. Οι Νάγκετς απέκλεισαν τους Λέικερς με 3–0 στο δεύτερο γύρο των πλέι οφ. Η νέα σεζόν 2024–25 έθεσε ένα νέο ορόσημο στην καριέρα του καθώς με το γιο του Μπρόνι έγιναν το πρώτο δίδυμο πατέρα-γιου που αγωνίστηκε στην ιστορία του πρωταθλήματος. Στις 21 Δεκεμβρίου 2024 έγινε και ο πρώτος παίκτης σε λεπτά συμμετοχής στο πρωτάθλημα ξεπερνώντας ένα ακόμα ρεκόρ του Τζαμπάρ. Στις 6 Φεβρουαρίου 2025 σε αγώνα με τους Ουόριορς σημείωσε 43 πόντους και σε ηλικία 40 χρόνων και 38 ημερών έγινε ο μεγαλύτερος σε ηλικία παίκτης που σημείωσε τουλάχιστον 40 πόντους. Στις 4 Μαρτίου 2025, έγινε ο πρώτος παίκτης που ξεπέρασε τους 50.000 πόντους καριέρας στην κανονική σεζόν και τα πλέι οφ του NBA, κάτι που συνέβη κατά τη διάρκεια της νίκης με 136–115 εναντίον των Νιου Ορλίνς Πέλικανς. Και αυτή η σεζόν ολοκληρώθηκε με συλλογική αποτυχία με αποκλεισμό στον πρώτο γύρο των πλέι οφ.

 Διεθνής σταδιοδρομία 
Ο Τζέιμς έκανε το διεθνές ντεμπούτο του με την εθνική ομάδα νέων των ΗΠΑ το 2001 συμμετέχοντας στο Youth Development Festival και ήταν πρώτος σκόρερ της διοργάνωσης με μέσο όρο 24 πόντους. Το 2004 επιλέχθηκε στην Εθνική ομάδα των ΗΠΑ για τους Ολυμπιακούς Αγώνες του 2004 στην Αθήνα. Μετά από πέντε αγώνες προετοιμασίας έκανε το ντεμπούτο του στους Αγώνες στις 13 Αυγούστου 2004 σε ηλικία 19 ετών, επτά μηνών και 13 ημερών, ο νεότερος παίκτης των Ηνωμένων Πολιτειών σε Ολυμπιακό τουρνουά καλαθοσφαίρισης από το 1968. Πέρασε τους αγώνες κυρίως στον πάγκο χωρίς να ξεκινήσει σε κανέναν, με κατά μέσο όρο 14,6 λεπτά ανά παιχνίδι με 5,8 πόντους και 2,6 ριμπάουντ ανά παιχνίδι. Η ομάδα των ΗΠΑ ολοκλήρωσε τη διοργάνωση στην τρίτη θέση γνωρίζοντας την ήττα στον ημιτελικό από την Αργεντινή με 89–81, και έγινε η πρώτη ομάδα μπάσκετ των ΗΠΑ που επέστρεψε στη χώρα χωρίς το χρυσό μετάλλιο από τότε που επετράπη η συμμετοχή σε παίκτες του ΝΒΑ στη σύνθεσή τους. Οι τρεις ήττες σε μία μόνο διοργάνωση ήταν περισσότερες από ό,τι τα 68 προηγούμενα χρόνια μαζί.  Ο Τζέιμς θεώρησε ότι ο περιορισμένος χρόνος παιχνιδιού του ήταν «χαμηλός» και πίστευε ότι δεν του δόθηκε «μια δίκαιη ευκαιρία να παίξει».

Στο Αμερικανικό Πρωτάθλημα Καλαθοσφαίρισης του 2007 - μια διοργάνωση προκριματικών για τους επερχόμενους Ολυμπιακούς Αγώνες - ο Τζέιμς είχε μέσο όρο 18,1 πόντους, 3,6 ριμπάουντ και 4,7 ασίστ καθώς οι ΗΠΑ κέρδισαν το χρυσό μετάλλιο με ρεκόρ 10–0. Στους Ολυμπιακούς αγώνες του 2008 και του 2012 κατέκτησε το χρυσό μετάλλιο. Στο τελικό των αγώνων του Πεκίνου με αντίπαλο την Ισπανία, σημείωσε 14 πόντους, 6 ριμπάουντ και είχε 3 ασίστ, σε μία συνάντηση που είχε όλα τα χαρακτηριστικά τελικού μέχρι την επικράτηση των Αμερικανών με 118–107. Στους Ολυμπιακούς Αγώνες του Λονδίνου το 2012 ήταν ο κορυφαίος της ομάδας της ομάδας έχοντας 13,3 πόντους και 5,6 ασίστ. Ο ρόλος του δεν ήταν κυρίως στο σκοράρισμα αλλά στην άμυνα και στη σωστή λειτουργία της επίθεσης. Κατά τη διάρκεια ενός αγώνα με αντίπαλο την Αυστραλία, σημείωσε το πρώτο τριπλ-νταμπλ στην ιστορία του μπάσκετ των ΗΠΑ σε Ολυμπιακούς Αγώνες με 11 πόντους, 14 ριμπάουντ και 12 ασίστ. Η ομάδα των ΗΠΑ πήρε το δεύτερο συνεχόμενο χρυσό μετάλλιο, νικώντας ξανά την Ισπανία στον τελικό αγώνα με 107–100. Ο Τζέιμς συνέβαλε με 19 πόντους στη νίκη, και έγινε τότε ο πρώτος σκόρερ όλων των εποχών της εθνικής ομάδας των ΗΠΑ σε Ολυμπιακά τουρνουά. Επίσης κατέκτησε το χάλκινο μετάλλιο στο Παγκόσμιο Πρωτάθλημα του 2006, αφού στον ημιτελικό είχε ηττηθεί από την Εθνική Ελλάδας, με 101–95 με τον ίδιο να πετυχαίνει 17 πόντους. Κατά τη διάρκεια της διοργάνωσης είχε κατά μέσο όρο 13,9 πόντους, 4,8 ριμπάουντ και 4,1 ασίστ.

μικρογραφία|Με την εθνική ομάδα των ΗΠΑ το 2024

Μετά από απουσία 12 ετών, ο Τζέιμς επέστρεψε στην εθνική ΗΠΑ με την ομάδα των Ολυμπιακών Αγώνων του 2024 στο Παρίσι ευρισκόμενος στο 40ό έτος της ηλικίας του. Ψηφίστηκε από την αμερικανική αντιπροσωπεία των 592 ατόμων, ως ένας από τους δύο σημαιοφόρους της Ομάδας των ΗΠΑ για την τελετή έναρξης των αγώνων, και έγινε ο πρώτος καλαθοσφαιριστής που τιμάται έτσι. Στο ντεμπούτο του με τη Σερβία σημείωσε ρεκόρ καριέρας σε Ολυμπιάδα με 21 πόντους. Κατέγραψε το δεύτερο τριπλ νταμπλ των Ολυμπιακών Αγώνων σε μια νίκη στον ημιτελικό με αντίπαλο και πάλι τη Σερβία με 16 πόντους, 12 ριμπάουντ και 10 ασίστ στην πολύ δύσκολη επικράτηση των Αμερικανών με 95–91 που βρέθηκαν να χάνουν ακόμα και με 17 πόντους. Έγινε ο πρώτος παίκτης στην ιστορία των Ολυμπιακών Αγώνων με δύο τριπλ νταμπλ. Η ομάδα των ΗΠΑ κέρδισε το πέμπτο συνεχόμενο μετάλλιο, νικώντας τη Γαλλία με 98–87 στον τελικό. Ο Τζέιμς σημείωσε 14 πόντους, είχε 6 ριμπάουντ και 10 ασίστ και έγινε ο τρίτος παίκτης που κατέκτησε τρία χρυσά Ολυμπιακά μετάλλια. Ήταν πρώτος σε ριμπάουντ με 6,8 και σε ασίστ με 8,5 της αμερικανικής ομάδας στη διάρκεια της διοργάνωσης, στην οποία αναδείχθηκε πολυτιμότερος παίκτης. Συνολικά, σε 12 ομάδες ανδρών των ΗΠΑ αγωνίστηκε σε 74 παιχνίδια έχοντας σημειώσει 1.017 πόντους και σε πέντε παιχνίδια νέων άλλους 120.

Εκτός γηπέδων

Ο Τζέιμς δημιούργησε το δικό του φιλανθρωπικό ίδρυμα (Το «Ίδρυμα Οικογένειας ΛεΜπρόν Τζέιμς») το 2004 (μόλις ένα χρόνο μετά από την έναρξη της επαγγελματικής του καριέρας ), του οποίου η αποστολή είναι να δημιουργήσει «αλλαγή γενιάς για τα παιδιά και τις οικογένειες της πατρίδας του Τζέιμς στο Άκρον του Οχάιο μέσω εστίασης στην εκπαίδευση και τις συνημμένες εκπαιδευτικές πρωτοβουλίες». Το ίδρυμα στηρίζει επίσης το σχολείο I PROMISE στο Άκρον, το οποίο υποστηρίζει παιδιά σε κίνδυνο παρέχοντας τους ένα σταθερό περιβάλλον μάθησης, καθώς και δωρεάν φροντιστήρια και γεύματα και εγγυημένα δίδακτρα για όλους τους αποφοίτους του Πανεπιστημίου της πόλης. Επιπλέον, οι γονείς των μαθητών στο σχολείο λαμβάνουν πρόσβαση σε υπηρεσίες τοποθέτησης εργασίας και βοηθούν στην απόκτηση απολυτηρίου ισοδυναμίας λυκείου.

 Στατιστική 
Μέσοι όροι ανά σεζόν στο NBA (κανονική περίοδος)

NBA  Περίοδος  Ομάδα  Αγώνες  Λεπτά συμμ. Πόντοι Ασίστ Ριμπάουντ Κλεψίματα  Κοψίματα  Τρίποντα % Δίποντα %  Βολές % 2003–04  Κλίβελαντ Καβαλίερς 79 39,5 20,9  5,9  5,5  1,6 0,7 29,0 41,7 75,4 2004–05  Κλίβελαντ Καβαλίερς 80 42,3 27,2  7,2  7,4 2,2 0,7 35,1 47,2 75,0 2005–06  Κλίβελαντ Καβαλίερς 79 42,5 31,4  6,6  7,0 1,6 0,8 33,5 48,0 73,8 2006–07  Κλίβελαντ Καβαλίερς 78 40,9 27,3  6,7  6,0 1,6 0,7 31,9 47,6 69,8 2007–08  Κλίβελαντ Καβαλίερς 75 40,4 30,0  7,2  7,9 1,8 1,1 31,5 48,4 71,2 2008–09  Κλίβελαντ Καβαλίερς 81 37,7 28,4  7,2  7,6 1,7 1,1 34,4 48,9 78,0 2009–10  Κλίβελαντ Καβαλίερς 76 39,0 29,7  8,6  7,3 1,6 1,0 33,3 50,3 76,7 2010–11  Μαϊάμι Χιτ 79 38,8 26,7  7,0  7,5 1,6 0,6 33,0 50,1 75,9 2011–12  Μαϊάμι Χιτ 62 37,5 27,1  6,2  7,9 1,9 0,8 36,2 53,1 77,1 2012–13  Μαϊάμι Χιτ  76 37,9 26,8  7,3  8,0 1,7 0,9 40,6 56,5 75,3 2013–14 Μαϊάμι Χιτ  77 37,7 27,1 6,4 6,9 1,6 0,3 37,9 56,7 75,0 2014–15 Κλίβελαντ Καβαλίερς 69 36,1 25,3 7,4 6,0 1,6 0,7 35,4 48,8 71,0 2015–16 Κλίβελαντ Καβαλίερς 76 35,6 25,3 6,8 7,4 1,4 0,6 30,9 52,0 73,1 2016–17 Κλίβελαντ Καβαλίερς 74 37,8 26,4 8,7 8,6 1,2 0,6 36,3 54,8 67,4 2017–18 Κλίβελαντ Καβαλίερς 82 36,9 27,5 9,1 8,6 1,4 0,9 36,7 54,2 73,1 2018–19 Λος Άντζελες Λέικερς  55 35,2 27,4 8,3 8,5 1,3 0,6 33,9 51,0 66,5 2019–20 Λος Άντζελες Λέικερς 67 34,6 25,3 9,5 9,3 1,2 0,5 34,8 49,3 69,3 2020–21 Λος Άντζελες Λέικερς 45 33,4 25,0 7,8 7,7 1,1 0,6 36,5 51,3 69,8 2021–22 Λος Άντζελες Λέικερς 56 37,2 30,3 6,2 8,2 1,3 1,1 35,9 52,4 75,6 2022–23 Λος Άντζελες Λέικερς 55 35,5 28,9 8,3 6,8 0,9 0,6 32,1 50,0 76,8 2023–24 Λος Άντζελες Λέικερς 71 35,3 25,7 7,3 8,3 1,3 0,5 41,0 54,0 75,0 2024–25 Λος Άντζελες Λέικερς 70 34,9 24,4 8,2 7,8 1,0 0,6 37,6 51,3 78,2 Σύνολα   1.562 37,8 27,0 7,4 7,5 1,5 0,7 34,9 50,6 73,7 

Μέσοι όροι ανά σεζόν στο NBA (πλέι οφ)

NBA  Περίοδος  Αγώνες  Λεπτά συμμ. Πόντοι Ασίστ Ριμπάουντ Κλεψίματα  Κοψίματα  Τρίποντα % Δίποντα % Βολές % 2005–06  13 46,5 30,8  5,8  8,1 1,4 0,7 33,3 47,6 73,7 2006–07  20 44,6 25,1  8,0  8,1 1,7 0,5 28,0 41,6 75,5 2007–08  13 42,5 28,2  7,6  7,8 1,8 1,3 25,7 47,1 73,1 2008–09  14 41,4 35,3  7,3  9,1 1,6 0,9 33,3 51,0 74,9 2009–10  11 41,8 29,1  7,6  9,3 1,7 1,8 40,0 50,2 73,3 2010–11  21 43,9 23,7  5,9  8,4 1,7 1,2 35,3 46,6 76,3 2011–12  23 42,8 30,3 5,6  9,7 1,9 0,7 25,9 50,0 73,9 2012–13  23 41,8 25,9  6,6  8,4 1,8 0,8 37,5 49,1 77,7 2013–14 20 38,2 27,4 4,8 7,1 1,9 0,6 40,7 56,5 80,6 2014–15 20 42,2 30,1 8,5 11,3 1,7 1,1 22,7 41,7 73,1 2015–16 21 39,1 26,3 7,6 9,5 2,3 1,3 34,0 52,5 66,1 2016–17 18 41,3 32,8 7,8 9,1 1,9 1,3 41,1 56,5 69,8 2017–18 22 41,9 34,0 9,0 9,1 1,4 1,0 34,2 53,9 74,6 2019–20 21 36,3 27,6 8,8 10,8 1,2 0,9 37,0 56,0 72,0 2020–21 6 37,3 23,3 8,0 7,2 1,5 0,3 37,5 47,4 60,9 2022–23 16 38,7 24,5 6,5 9,9 1,1 1,1 26,4 49,8 76,1 2023–24 5 40,8 27,8 8,8 6,8 2,4 1,0 38,5 56,6 73,9 2024–25 5 40,8 25,4 5,6 9,0 2,0 1,8 35,7 48,9 79,5 Σύνολα  292 41,3 28,4 7,2 9,0 1,7 1,0 33,3 49,6 74,1

Μέσοι όροι All Star Game

NBA All-Star Game  Έτη  Αγώνες Λεπτά συμμ.  Πόντοι Ασίστ Ριμπάουντ Κλεψίματα  Κοψίματα  Τρίποντα % Δίποντα % Βολές % 2005–26  23 26,6 19,5  5,1  5,3  1,0 0,4 30,3 64,7 73,8

Πηγή : Basketball reference

Μέσοι όροι με την Εθνική Η.Π.Α.

Εθνική ομάδα Η.Π.Α.  Διοργάνωση  Αγώνες  Πόντοι Ασίστ Ριμπάουντ Κλεψίματα  Κοψίματα  Τρίποντα % Δίποντα % Βολές % Φιλικοί αγώνες 2004 5 5,8  1,6  2,6  0,4 0,2 47,6 20,0 72,7 Ολυμπιακοί Αγώνες 2004 8 5,4  1,6  1,0  0,8 0,0 30,0 59,4 100 Φιλικοί αγώνες 2006 5 15,8  2,2  2,8  2,0 1,0 41,2 64,6 90,9 Παγκόσμιο Πρωτάθλημα 2006 9 13,9  4,1  4,8  1,6 0,3 33,3 58,2 55,0 Φιλικοί αγώνες 2007 1 18,0  5,0  2,0  1,0 2,0 16,7 42,1 50,0 Αμερικανικό Πρωτάθλημα Καλαθοσφαίρισης 2007 10 18,1  4,7  3,6  1,5 0,5 62,2 76,0 66,7 Φιλικοί αγώνες 2008 4 15,3  4,0  4,5  3,0 0,8 42,9 66,7 54,5 Ολυμπιακοί Αγώνες 2008 8 15,5  3,5  5,3  2,4 1,0 46,4 60,2 45,8 Φιλικοί αγώνες 2012 5 18,6  4,0  4,8  1,8 0,2 50,0 59,0 62,5 Ολυμπιακοί Αγώνες 2012 8 13,3  5,6  5,6  1,4 0,3 30,0 60,3 75,0 Φιλικοί αγώνες 2024 5 14,2  3,6  4,0  0,8 0,4 46,2 66,7 64,3 Ολυμπιακοί Αγώνες 2024 6 14,6  3,8  4,0  1,3 0,3 30,8 77,5 73,3

Πηγές : LeBron James, USAB - LeBron James

+ Αριθμητικά σύνολα καριέρας  Πόντοι  Αγώνες Μέσος όρος   NBA κανονική περίοδος42.1841.56227,0NBA πλέι-οφ 8.28929228,4NBA All-Star Game 4492319,4Εθνική ΗΠΑ 1.0177413,7

 Τίτλοι 

Μαϊάμι Χιτ
 Πρωτάθλημα NBA (2) : 2012, 2013

Κλίβελαντ Καβαλίερς
 Πρωτάθλημα NBA : 2016 

Λος Άντζελες Λέικερς
 Πρωτάθλημα NBA : 2020 

Εθνική Ηνωμένων Πολιτειών Αμερικής

 Ολυμπιακοί Αγώνες χρυσό μετάλλιο (3) : 2008, 2012, 2024
 Αμερικανικό Πρωτάθλημα Καλαθοσφαίρισης : 2007

 Ατομικές διακρίσεις 

 4 φορές MVP του ΝΒΑ : 2009, 2010, 2012, 2013
 4 φορές MVP τελικών του ΝΒΑ : 2012, 2013, 2016, 2020
 21 φορές Καλύτερη ομάδα στο NBA :
 13 φορές  Πρώτη Ομάδα : 2006, 2008, 2009, 2010, 2011, 2012, 2013, 2014, 2015, 2016, 2017, 2018, 2020
 4 φορές Δεύτερη Ομάδα : 2003, 2007, 2021, 2025
 4 φορές Τρίτη Ομάδα : 2019, 2022, 2023, 2024
 22 φορές NBA All-Star Game : 2005, 2006, 2007, 2008, 2009, 2010, 2011, 2012, 2013, 2014, 2015, 2016, 2017, 2018, 2019, 2020, 2021, 2022, 2023, 2024, 2025, 2026
 3 φορές MVP NBA All-Star Game : 2006, 2008, 2018
 Καλύτερη αμυντική ομάδα στο NBA:
 5 φορές Πρώτη Ομάδα : 2009, 2010, 2011, 2012, 2013
 Μία φορά στη Δεύτερη Ομάδα: 2014
 Πρώτος σκόρερ ΝΒΑ : 2008 
 Πρώτος στις ασίστ στο ΝΒΑ : 2020
 Καλύτερος νέος παίκτης (ρούκι) στο ΝΒΑ : 2004
 Καλύτερη ομάδα ρούκι στο NBA : 2004
 3 φορές πρώτος στα λεπτά συμμετοχής στο NBA : 2007, 2017, 2018

 Παραπομπές 

 Βιβλιογραφία 
 Ryan Jones: King James. Believe The Hype. The LeBron James Story. St. Martin's Press, New York 2003. ISBN 0-312-32229-1.

 Εξωτερικοί σύνδεσμοι 


 Επίσημος ιστότοπος 
 LEBRON HAS BROKEN KAREEM’S RECORD - Αφιέρωμα στο ρεκόρ πόντων  
 Κατάλαβες τώρα μικρέ ποιος είναι ο Τζόρνταν;
 LeBron James : The scoring King 

Κατηγορία:Αμερικανοί καλαθοσφαιριστές
Κατηγορία:Σμολ φόργουορντ
Κατηγορία:Πάουερ φόργουορντ
Κατηγορία:Καλαθοσφαιριστές Κλίβελαντ Καβαλίερς
Κατηγορία:Καλαθοσφαιριστές Μαϊάμι Χιτ
Κατηγορία:Καλαθοσφαιριστές Λος Άντζελες Λέικερς
Κατηγορία:Καλαθοσφαιριστές All-Star Game (NBA)
Κατηγορία:Καλαθοσφαιριστές Εθνικής Ηνωμένων Πολιτειών Αμερικής
Κατηγορία:Καλαθοσφαιριστές του NBA
Κατηγορία:Αμερικανοί Ολυμπιονίκες
Κατηγορία:Καλαθοσφαιριστές στους Θερινούς Ολυμπιακούς Αγώνες 2004
Κατηγορία:Καλαθοσφαιριστές στους Θερινούς Ολυμπιακούς Αγώνες 2008
Κατηγορία:Καλαθοσφαιριστές στους Θερινούς Ολυμπιακούς Αγώνες 2012
Κατηγορία:Καλαθοσφαιριστές στους Θερινούς Ολυμπιακούς Αγώνες 2024
Κατηγορία:Ολυμπιονίκες της καλαθοσφαίρισης
Κατηγορία:Καλαθοσφαιριστές Παγκοσμίου Πρωταθλήματος 2006